Helloween (album)

Helloween je šesťnásty štúdiový album nemeckej power metalovej skupiny Helloween, vydaný 18. júna 2021 prostredníctvom vydavateľstva Nuclear Blast Records. Album predstavuje významný míľnik v histórii kapely, keďže po prvý raz od 80. rokov spojil súčasnú zostavu s bývalými členmiMichaelom Kiskem a Kaiom Hansenom, čím vzniklo tzv. „Pumpkins United“ obdobie.

Album bol kritikmi aj fanúšikmi prijatý veľmi pozitívne a označovaný ako návrat ku klasickému zvuku Helloweenu, ktorý zároveň kombinuje modernú produkciu a energiu neskorších období skupiny.

 Pozadie 
Po vydaní albumu My God-Given Right v roku 2015 sa nemecká skupina Helloween nachádzala v stabilnom období svojej kariéry. Zostava s Andim Derisom, Michaelom Weikathom, Saschom Gerstnerom, Markusom Grosskopfom a Danim Löblem bola dlhodobo ustálená a fungovala bez vnútorných konfliktov. Napriek tomu medzi fanúšikmi pretrvávala túžba po zjednotení s bývalými členmi Michaelom Kiskem a Kaiom Hansenom, ktorí boli kľúčovými postavami z tzv. „zlatej éry“ kapely v druhej polovici osemdesiatych rokov. Ich účasť na albumoch Keeper of the Seven Keys Part 1 a Keeper of the Seven Keys Part 2 pomohla definovať nielen charakteristický štýl Helloweenu, ale aj samotný žáner power metalu.

Myšlienka zjednotenia sa začala formovať po postupnom zmierení medzi bývalými a súčasnými členmi kapely. Kiske, ktorý po svojom odchode z Helloweenu v roku 1993 dlhé roky odmietal návrat k metalovej hudbe, sa v nasledujúcej dekáde opäť objavil na scéne prostredníctvom projektov ako Place Vendome a Unisonic, v ktorom pôsobil aj Kai Hansen. Obaja hudobníci znovu nadviazali kontakt s členmi Hellowee-nu a postupne sa začali objavovať úvahy o spoločnom projekte.

V roku 2016 kapela oficiálne oznámila koncertné turné Pumpkins United, ktoré malo po prvýkrát po viac než dvoch desaťročiach spojiť všetky generácie Helloweenu do jednej zostavy. Turné začalo v októbri 2017 a trvalo do konca roka 2018, pričom zahŕňalo vystúpenia na viacerých kontinentoch. Počas turné si hudobníci si počas turné postupne uvedomili, že spolu dokážu fungovať nielen na pódiu, ale aj ako tvorivý kolektív. Výsledkom bolo rozhodnutie vytvoriť nový štúdiový album, na ktorom by sa všetci siedmi členovia podieľali rovnakým dielom.

Na prelome rokov 2018 a 2019 sa kapela pustila do písania nového materiálu. Cieľom bolo prepojiť hudobné obdobia Helloweenu – od rýchleho, melodického štýlu z osemdesiatych rokov po modernejšie a priamočiarejšie prvky novšej tvorby. Skladateľsky sa na albume podieľali Weikath, Deris a Hansen, pričom každý z nich prispel vlastným pohľadom na charakter kapely. Zámerom bolo vytvoriť dielo, ktoré nebude len nostalgickým návratom, ale prirodzeným pokračovaním vývoja skupiny.

Prvým verejne predstaveným singlom sa stala skladba „Skyfall“, vydaná na jar 2021. Napísal ju Kai Hansen a jej viac než dvanásťminútová dĺžka symbolizovala spojenie histórie Helloweenu. 

 Nahrávanie a produkcia 
Proces nahrávania albumu Helloween prebiehal v rokoch 2019 až 2020 po úspešnom turné Pumpkins United, ktoré zjednotilo všetky generácie členov kapely. Hlavnými producentmi boli Charlie Bauerfeind a Dennis Ward, ktorí spolupracovali s kapelou už na predchádzajúcich projektoch. Nahrávanie sa uskutočnilo v rôznych štúdiách v Hamburgu, Tenerife a Valencií.

Kapela sa rozhodla vrátiť k analógovej technike a použila rovnakú nahrávaciu konzolu, aká bola využitá pri albumoch Master of the Rings a The Time of the Oath. Bubeník Dani Löble nahrával na pôvodnú súpravu zosnulého Inga Schwichtenberga, čím skupina vzdala poctu svojej histórii. 

Zvláštnu pozornosť venovala kapela rovnováhe medzi troma spevákmi – Andim Derisom, Michaelom Kiskem a Kaiom Hansenom. Producenti pripravili pre každý vokál presné aranžmány tak, aby sa hlasy dopĺňali, nie prekrývali.

Nahrávanie zasiahla aj pandémia COVID-19, čo viedlo k menším časovým posunom, no kapela prácu dokončila bez prerušenia. Po finálnom mixe a masteringu bol album pripravený na vydanie 18. júna 2021 pod vydavateľstvom Nuclear Blast Records.

 Zoznam skladieb 

 Obsadenie 

 Michael Kiske - spev
 Andi Deris - spev
 Kai Hansen - gitara, spev
 Michael Weikath - gitara
 Sascha Gerstner - gitara
 Markus Grosskopf - basgitara
 Dani Löble- bicie

 Referencie 

Kategória:Albumy Helloween
Kategória:Hudobné albumy z 2021